### Beslutningstema

Det skal i denne sag besluttes om projektforslaget for etablering af 9 MW varmepumpe kan godkendes.

### Historik

Løgumkloster fjernvarme forsyner ca. 1.650 forbrugere og har følgende produktionsanlæg:

* Gaskedel til spidslast på 10 MW
* Gasmotor til mellemlast på 7 MW
* Træpillekedel til grundlast på 2,1 MW
* 3 varmepumper til grundlast på 1,2 MW, 3,1 MW og 5,1 MW
* Solvarme anlæg til grundlast på 10 MW

### Sagsfremstilling

Løgumkloster Fjernvarme A.M.B.A har indsendt projektforslag om etablering af en 9 MW elkedel. Denne skal fungere som alternativ til den eksisterende gaskedel og dermed hjælpe med at minimere behovet for anvendelse af fossil energi. Elkedlen skal bidrage til en mere fleksibel og klimavenlig varmeproduktion, hvor varme kan produceres på el i perioder med lav elpris og høj produktion fra vind og sol.

Elkedlen kan hurtigt startes og stoppes og dermed hjælpe med at skabe stabilitet i elnettet, ved at stille anlægget til rådighed for elnetselskabet, mod betaling. Varme fra elkedlen kan lagres i akkumuleringstanken og anvendes ved behov, hvilket øger forsyningssikkerheden og robustheden i vinterdriften.

Den samlede varmeproduktion i Løgumkloster er ca. 32.500 MWh årligt, og vinterens spidsbelastninger kan nå op til 8 MW. Gaskedlen anvendes primært til spidslast, men er omkostningstung både i drift og vedligehold – også når den ikke er i brug. Samtidig forventes en nedgang i solfangerproduktionen pga. reparationer, hvilket øger behovet for fleksibel kapacitet.

**Samfundsøkonomisk fordelagtigt**

Projektet er samfundsøkonomisk rentabelt. Beregninger viser en samlet projektfordel på 14 mio. kr. over en 20-årig periode. En følsomhedsanalyse viser, at selv ved lavere elpriser og mindre drift er der stadig en fordel på 2,7 mio. kr. i den 20 årige periode.

Skulle elkedlen, mod forventning komme til at stå stille og dermed ikke generere overskud, vil de finansielle udgifter medføre en årlige merudgift for fjernvarmekunderne på ca. 300 kr., hvilket vurderes som acceptabelt i forhold til den grønne gevinst og den øgede forsyningssikkerhed.

**Klimamål og verdensmål**

Projektet understøtter Tønder Kommunes Klimahandleplan, herunder målet om CO2-neutralitet i 2030 og udfasning af naturgas. Elkedlen bidrager til en mere bæredygtig og fleksibel varmeforsyning baseret på grøn el.

Projektet vurderes at understøtte FN’s verdensmål:

* **Mål 7: Bæredygtig energi** – ved at fremme anvendelsen af vedvarende energikilder og reducere afhængigheden af fossile brændsler.
* **Mål 13: Klimaindsats** – ved at reducere CO2-udledning og styrke modstandsdygtigheden i energi systemet.

### Økonomi

Der er ansøgt om kommunegaranti på 9,5 mio. kr.

### Lovgrundlag

Projektbekendtgørelsen

Varmeforsyningsloven

### Indstilling Fagchefen for Klima, Plan og Udvikling indstiller,

at projektforslaget godkendes, og

at indstillingen videresendes til Økonomiudvalget og Kommunalbestyrelsen

**Beslutning fra Teknik- og Miljøudvalget, den 2. december 2025, pkt. 5:**

Indstillingen anbefales

**Beslutning Økonomiudvalget den 11. december 2025, pkt. 8:**

Indstillingen anbefales.

### Beslutning

Indstillingen godkendt.

Emilie Bruun (T) deltog ikke i mødet.